KOMISIJOS REGLAMENTAS (EB) Nr. 214/2009
2009 m. kovo 18 d.
iš dalies keičiantis Reglamento (EB) Nr. 1800/2004 nuostatas dėl leidimo naudoti pašarų priedą Cycostat 66G sąlygų
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 13 straipsnio 3 dalį,
kadangi:
(1)
Kokcidiostatų ir kitų vaistinių medžiagų grupei priklausantį robenidino hidrochlorido 66 g/kg priedą (toliau - Cycostat 66G), susijusį su leidimo turėtoju Alpharma (Belgija) BVBA, leista naudoti laikantis tam tikrų Tarybos direktyvoje 70/524/EEB (2) numatytų sąlygų. Komisijos reglamentu (EB) Nr. 1800/2004 (3) dešimčiai metų suteiktas leidimas naudoti šį priedą mėsiniams viščiukams, kalakutams ir mėsiniams triušiams. Apie šio priedo, kaip produkto, egzistavimą, buvo pranešta remiantis Reglamento (EB) Nr. 1831/2003 10 straipsniu. Kadangi buvo pateikta visa pagal šią nuostatą būtina informacija, šis priedas buvo užregistruotas Bendrijos pašarų priedų registre.
(2)
Reglamente (EB) Nr. 1831/2003 numatyta galimybė leidimo turėtojui pateikus prašymą ir Europos maisto saugos tarnybai pateikus nuomonę keisti leidimą naudoti priedą. Cycostat 66G leidimo turėtojas Alpharma (Belgija) BVBA pateikė prašymą, kuriuo prašo pakeisti leidimo mėsiniams viščiukams ir kalakutams sąlygas pakeičiant prekinį pavadinimą Cycostat 66G prekiniu pavadinimu Robenz 66G ir nekeičiant prekinio pavadinimo Cycostat 66G leidime mėsiniams triušiams.
(3)
Pasiūlytasis leidimo sąlygų pakeitimas yra tik administracinio pobūdžio ir nesuteikia priežasties iš naujo vertinti atitinkamų priedų. Apie šį prašymą pranešta Europos maisto saugos tarnybai.
(4)
Kad pareiškėjui būtų leidžiama naudotis savo rinkodaros teisėmis nauju prekiniu pavadinimu Robenz 66G, būtina pakeisti leidimo mėsiniams viščiukams ir kalakutams sąlygas.
(5)
Todėl reikėtų atitinkamai iš dalies pakeisti Reglamentą (EB) Nr. 1800/2004.
(6)
Reikėtų numatyti pereinamąjį laikotarpį, per kurį būtų sunaudotos turimos atsargos.
(7)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1800/2004 priedas pakeičiamas šio reglamento priedo tekstu.
2 straipsnis
Turimas atsargas, atitinkančias iki šio reglamento įsigaliojimo taikomas nuostatas, galima tiekti rinkai ir naudoti iki 2010 m. birželio 30 d.
3 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje dienos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2009 m. kovo 18 d.